Hægri kratar heim frá Helsinki (JGH)

INGIBJÖRG SÓLRÚN GÍSLADÓTTIR, formaður Samfylkingarinnar, flutti „saklausa“ ræðu á flokksstjórnarfundi flokksins laugardaginn 12. nóvember sl. þar sem hún sagði að enginn fjölmiðill væri jafn „hræsnisfullur“ og Morgunblaðið og enginn annar fjölmiðill beitti sér jafn „grímulaust“ gegn einum tilteknum stjórnmálaflokki. Hún hélt að hún gæti sparkað hressilega í Morgunblaðið án þess að fá hljóð úr horni. Sú hefur ekki orðið raunin. Skrítið!

EFTIR RÆÐU INGIBJARGAR Sólrúnar Gísladóttur á flokksstjórnarfundinum hefur Morgunblaðið notað þá aðferð að stríða frúnni reglulega í ritstjórnargreinum, þó fyrst og fremst í Staksteinum. Viðbrögð Moggans koma Ingibjörgu Sólrúnu og hennar já-fólki mjög á óvart. Þau ná ekki andanum af vandlætingu og sá er mestur sem kastar stærsta steininum í Staksteina. Var hatur þeirra á blaðinu þó nægilegt fyrir – ef eitthvað var að marka ræðu Ingibjargar á áðurnefndum flokksstjórnarfundi.

STAKSTEINAR VIRÐAST ÞVÍ MIÐUR mjög hrifnir af svonefndri miðjupólitík. „Miðjumoði,“ eins og við markaðshyggjumenn nefnum hana. Staksteinar gera Ingibjörgu grein fyrir því að foringjar Sjálfstæðisflokksins í lands- og borgarmálum séu komnir vel inn á miðjuna og séu að hirða fylgi af Samfylkingunni.

STAKSTEINAR NÚA INGIBJÖRGU Sólrúnu því um nasir að ásjóna gömlu kratanna sé horfin í Samfylkingunni (sem er alveg rétt) og minna hana á að fylgi Samfylkingar hafi verið á hraðri niðurleið eftir að hún sigraði kratann, Össur Skarphéðinsson, með yfirburðum sl. vor (sem líka er alveg rétt). Hún segist hins vegar vera langhlaupari í pólitík en ekki spretthlaupari og hafi engar áhyggjur - hvað þá að einhver kommablær sé á flokknum eftir sigur hennar.

HVER JÁ-MAÐURINN AF ÖÐRUM í Samfylkingunni hefur stungið niður penna um það hvað Staksteinar séu leiðinlegir við Ingibjörgu og verður já-mönnunum tíðrætt um „Moggalygina“. Mikill þungi er lagður á „heigulshátt Staksteina að leggja til andstæðinga sinna úr nafnlausu launsátri“. Þá hafa skrif Staksteina um heimsókn forseta Íslands í krýningarathöfn Alberts fursta af Mónakó blandast inn í pirringinn, svo ekki sé minnst á Tortillaeyjar og „óháða prófessorinn“, Svan Kristjánsson, málsvara forseta Íslands.

ÞAÐ HEFUR SÖMULEIÐIS verið dásamlega skemmtilegt hvernig Staksteinar blanda Jóni Baldvini Hannibalssyni, fyrrum formanni Alþýðuflokksins, inn í málið. Þeir ræða stöðugt um endurkomu hans (frelsarans). Síðast vísuðu þeir í forystugrein Sigurðar G. Guðjónssonar í Blaðinu sem fjallaði um „endurkomu Jóns Baldvins“ og sagði að hann væri afgerandi karakter og pólitískt „animal“ sem talaði tæpitungulaust. Hver veit nema gamla góða sagan úr menntó, Animal Farm, sé höfundi ofarlega í huga þegar hann metur stöðuna í gamla A-flokknum.

STAKSTEINAR FJÖLLUÐU EINMITT um hið „pólitíska animal“ Blaðsins þegar þeir sögðu frá því að Sharon og Peres hefðu stofnað nýjan stjórnmálaflokk í Ísrael sem spáð væri miklum sigri í þingkosningum þar. Þeir væru menn „sem hefðu eitthvað að segja“. Staksteinar minntust á það í þessum sama pistli að tveir „ungir“ menn, Jón Baldvin Hannibalsson og Jón Sigurðsson, væru að snúa heim frá Helsinki. Þeir væru á besta starfsaldri og uppfullir af nýjum hugmyndum. Fínt. Þar með var búið að barna það framboð.

ÉG ÆTLA AÐ VONA að Össur stígi fram á næstunni og gagnrýni Staksteina – nema hann sé að funda með Sharon og Peres, gömlu góðu hægri krötunum sem komnir eru heim frá Helsinki.

Jón G. Hauksson